arnastofnun/IGC-2024 huggingface dataset:
Rússneskt nám og íslenzkt

Var að lesa grein í Global Journalist um Byron Scott prófessor. Hann reynir að betrumbæta kennslu í blaðamennsku við háskólann í Moskvu. Eftir lýsingu blaðsins var kennslan þar svipuð og hér. Farið var yfir fjölmiðlafræði, en hagnýt atriði voru hornrekur. Því vilja rússneskir fjölmiðlar ekki menntaða blaðamenn. Þeir fá lægra kaup en ómenntaðir. Eins og á Íslandi. Af því að kennslan í Moskvu var út í hött. Eins og á Íslandi. Samkvæmt greininni mun Scott reynast erfitt að færa kennsluna í vestrænt horf. Prófessorarnir hafa efasemdir og eru sjálfir án reynslu af fjölmiðlum. Eins og á Íslandi.
Hér vantar öldungaráð

Margt ungt fólk er ofurheimskt. Stór göt eru í þekkingu þess, hrokafull göt. Það les alls engar bækur. Það kann enga stafsetningu. Það beitir ekki rökhugsun, heldur sleggjudómum. Það eyðir tíma í tölvuleiki. Það varðveitir enga þekkingu, gáir bara eftir þörfum á netinu. Gildir ekki um flesta, en marga. Fyrri kynslóðir höfðu betra þekkingaratlæti, en þroskuðust samt hægt. Ég fullorðnaðist ekki fyrr en um sextugt, þegar kominn var tími til að eyða ellilaununum. Ungt fólk stýrir samfélaginu, til dæmis bönkunum. Þar eru bjánar við hvert einasta fótmál. Okkur vantar stjórn öldungaráðs.
Finndu Finn í ungmennafélagi

Ungmennafélag Íslands er framsóknarlegt. Hefur elzt eins og Framsókn. Er orðið vettvangur fjárglæfra gamalla manna. Eins og Framsókn. Það svindlaði sér út lóð á Tryggvagötu 13 til að reisa þar menningar- og þjónustumiðstöð fyrir ungt fólk. En hefur í staðinn teiknað þar Edduhótel. Framkvæmdastjóri Ungmennafélags Íslands, Sæmundur Runólfsson, og Finnur Ingólfsson, eigandi í Edduhótelum, eru bræðrasynir. “Finndu Finn” segir lögmálið um, hvernig rannsóknarblaðamenn á Íslandi eigi að finna spillingu. Næsta skref í málinu verður vonandi, að Reykjavíkurborg afturkalli lóðarveitingu til dólganna.
Illt orð er á innrásum

Bandaríkin hafa eyðilagt möguleika vesturlanda á að ráðast á þriðja heims ríki til að skipta um stjórn. Reynslan af Bandaríkjunum er svo ömurleg. Þau hafa varanlega komið illu orði á hernað í útlöndum. Þess vegna verður ekki skipt með valdi um stjórn í Búrma, þótt þar sé ein skelfilegasta herstjórn heims. Þess vegna verður ekki skipt með valdi um stjórn í Zimbabve, þótt þar sé einn hræðilegasti einræðisherra heims. Þess vegna verður ekki skipt með valdi um stjórn í Súdan, þótt þar stjórni fjöldamorðingjar. Valdbeiting af mannúðarástæðum verður ekki kleif meðan menn muna eftir Íraksstríðinu.
Ruslpóstur í síma

Ég hef ekki verið plagaður af ruslpósti í gemsa, en erlendis er fólk farið að kvarta. Við þurfum að borga fyrir hver skilaboð, sem við fáum í síma. Geta orðið samanlagt umtalsverðar upphæðir, sem við borgum fyrir að fá auglýsingar. Í tölvunum borgum við hins vegar ekki neitt. Menn eru erlendis farnir að heimta endurgreiðslu afnotagjalda. Ábyrgðin á ruslinu er á herðum símafyrirtækjanna. Því hafa þau verið að reyna að setja upp síur til að losna við ruslið. Fróðlegt væri að vita, hvort einhver er farinn að fá rusl í síma hér á landi. Gott væri þá að grípa til gagnaðgerða sem allra fyrst.
Dagblöð þykja þar fín

Þótt útbreiðslu dagblaða hraki á Vesturlöndum eflist hún í þriðja heiminum. Þar fjölgar ört fólki, sem kann að lesa, og þar þykir fínt að lesa dagblöð. Útbreiddasta blað á enskri tungu er gefið út í Indlandi. Það er India Times og er gefið út í 3,5 milljónum eintaka. Auglýsingar eru meginefni dagblaða í þriðja heiminum og fréttaefnið dregur oft dám af auglýsingum. Vestrænar hefðir blaðamennsku eru ekki alls staðar hafðar þar í heiðri. Sumpart vegna þjónustu við auglýsendur og sumpart af ótta við yfirvöldin. Sums staðar birta dagblöð hvorki fréttir né brandara til að hafa frið fyrir löggunni.
Hann Árni á honum Garp

Íslenzkar hestasýningar eru leiðinlegar og torskildar. Þar er hestur dreginn saman í hnút og látinn hoppa um hringvöll. Án þess þó að hoppa yfir hindranir, sem evrópskir sirkushestar geta. Verst við hestasýningar eru þó þulirnir. Þeir tala sérhæft hringvallatungumál, sem ég tel vera runnið úr vondri sænsku. “Þarna kemur hann Árni á honum Garp” segja þeir. Ég held, að landsliðseinvaldurinn Sigurður í Holtsmúla hafi byrjað á vitleysunni. Allir eru aðdáendur Sigurðar og hafa apað þetta eftir honum. Það þekkist ekki í íslenzkri málhefð að nota orðið “hann” í þessu afkáralega samhengi.
Tala um sig í þriðju persónu

Ólafur F. Magnússon talar um sjálfan sig í þriðju persónu. Bubbi Morthens talar um sjálfan sig í þriðju persónu. Eins og Velvakandi í Morgunblaðinu. Ég tók einu sinni þátt í að hjálpa manni, sem var orðinn truflaður af vandamálum. Hann talaði þá um sig í þriðju persónu. Það lagaðist, þegar honum batnaði. Æ síðan hef ég verið heillaður af fólki, sem stendur fyrir utan sjálft sig. Það horfir á sig og talar um sig eins og um einhvern Hann. Ég held ekki, að þetta sé beinlínis geðveiki. En notkun á þriðju persónu í stað fyrstu persónu er óhófleg og feikna óholl sjálfsmiðjun, egósentrismi.
Kynórar í kristni

Kristin trú tengist kynferðisóeðli meira en önnur trú. Stafar frá sumum kirkjufeðrum, sem voru helteknir af kynórum. Heilagur Fransiscus af Assisi kastaði sér nöktum í þyrnirunna til að reka út lostann. Kristni talar um synd fremur en um sekt eða skömm. Kaþólska kirkjan lenti í ómældum vanda út af þessu. Þarf að greiða háar sektir vegna heltekinna skírlífispresta, sem lögðust á börn. Hér sat lútersprestur um börn til að faðma þau. Og lúterska kirkjan tók sadó-masókista í faðminn. Lét hann byggja upp Byrgið. Það var meðferðarstofnun, þar sem Guðmundur Jónsson tældi veikar sálir til kynlífs.
Ofbeldislöggum fjölgar

Ofbeldissinnar hafa flykkzt í lögguna. Hún er athvarf ungmenna, sem annars lentu á glapstigum. Þetta fólk hefur vænisjúkt hugarfar fasista. Það lítur á samfélagið sem lögguna annars vegar og pakkið hins vegar. Fasistarnir blómstra í löggunni í skjóli ríkislögreglustjóra og dómsmálaráðherra, sem elskar lögguofbeldi í bíó. Fasistarnir vilja komast í sérsveitir, þar sem þeir geta efnt til lögregluóeirða. Gegn heiðvirðu fólki á borð við Amnesty og náttúruvini, Falung Gong og vörubílstjóra. Þeir hafa fengið pipargas og heimta morðvopn, rafbyssur, sem drepið hafa 245 manns. Þeir eru fráleitir.
Næturkappakstur í beinni

Upp úr miðnætti í nótt mátti heyra í kappakstri, spyrnu og klossbremsun vestast í Vesturbænum. Þetta stóð í um það bil klukkustund, heyrðist út á Seltjarnarnes. Ég vaknaði og hlustaði á lætin. Ekkert hef ég séð um þetta í fjölmiðlum morgunsins. Löggan hefur ákveðið, að kappakstur í húsagötum sé ekki fréttnæmur. Og fjölmiðlar birta ekki annað um löggumál en þann texta, sem löggan sendir þeim í tölvupósti. Fjölmiðlarnir hafa flúið skyldu sína. Þeir hafa því ekki hugmynd um það, sem gerist um nætur. Borgararnir hafa það ekki heldur, nema þeir séu svo heppnir að vakna upp við ólætin.
Ekki fórna fólkinu

Ríkisstjórnin og Seðlabankinn þurfa ekki að bjarga bönkunum. Þeir eiga að sjá um sig og geta það. Stjórnin þarf hins vegar að finna, hvernig unnt er að koma upp eða inn í landið lánastofnunum. Bankarnir eru orðnir ónýtir til útlána og eitthvað þarf að koma að hluta í staðinn. Helzta verkefnið er svo að bjarga fólki. Bankarnir hafa logið inn á fólk of háum og of dýrum lánum, sumpart í erlendri mynt. Gera þarf bankana fjárhagslega ábyrga fyrir þeim glæp. Þeim ber líka að frysta lán fólk eins og Íbúðalánasjóður. Við þurfum að komast upp úr kreppunni án þess að fórna fólkinu, sem bankarnir ginntu.
Frekja fjölmenningar

Talsmönnum fjölmenningar er um að kenna, að andstaða við nýbúa fer vaxandi hér á landi. Alþjóðahús, séra Toshiki Toma, Salmann Tamini og fleiri hafa fylgt róttækri fjölmenningarhyggju. Hún fellur fólki ekki í geð. Það óttast innreið framandi hugmynda. Sérstaklega óttast fólk íslam, þar sem karlremba og ofbeldishyggja er á háu stigi. Fólk óttast bannhelgi á hráefnum í mat og á slátrunaraðferðum. Fólk er ekki sátt við bannhelgi á gríni og gagnrýni um trúmál. Því hefur fjölgað upp í 60% þeim unglingum, sem finnst nýbúar vera of margir. Til sátta þurfa fjölmenningarsinnar að tempra kröfur til fólks.
Löggiltir fáráðlingar

Ég opna svo ekki fyrir sjónvarp, að ég sjái ekki talsmenn greiningardeilda bankanna geipa um efnahagsástandið. Samt höfum við reynsluna. Þeir hafa ekki hundsvit á peningum og efnahag. Reynslan sýnir það. Ríkasti maður, sem ég þekki, gerir alltaf öfugt við það, sem talsmenn greiningardeilda mæla með. Spámenn stofnana, sem hafa sett þjóðarbúskapinn á hvolf, eru auðvitað ekki frambærilegir álitsgjafar í fjölmiðlum. Samt hefur þeim tekist að þeyta ryki í augu sjónvarpsmanna. Líklega af því að þeir síðastnefndu eiga sjálfir lítið af pappírum. Þeir trúa bönkum, sem hafa sannað vanhæfni sína.
Skert svigrúm meðsekra

Vegna andstöðu í Pakistan urðu Bandaríkin að hætta við að senda þangað Jay Hood hershöfðingja. Átti að verða yfirmaður hers Bandaríkjanna þar í landi. Heimamenn sættu sig ekki við að fá hershöfðingja með flekkaðar hendur frá Guantanamo pyndingabúðunum. Þeir hafa svo sem ekki úr háum söðli að detta í mannréttindum. Höfðu samt sitt fram í þessu máli. Er áreiðanlega upphafið að öðru meira. Sumir hátt settir Bandaríkjamenn tengjast ókræsilegum þáttum í stefnu stjórnarinnar. Munu sæta skertu ferðafrelsi erlendis, skertum framamöguleikum og hugsanlega sæta sumir réttarhöldum vegna stríðsglæpa.
Allir sitja á svikráðum

Alræðissinnar eru margir með Stalíns-áráttuna. Telja alla sitja á svikráðum við sig. Eins og Stalín gamli, sem kom nánast öllum samstarfsmönnum og vinum fyrir kattarnef. Alræðissinnar ráða herforingjastjórninni í Burma og telja Vesturlönd ætla að velta sér úr sessi. Í hverjum hjálparsveitarmanni að vestan sjá þeir njósnara frá Bandaríkjunum. Þess vegna hamast stjórnin í Rangún við að neita hjálparfólki um landvist. Hörmungar eigin þjóðar vega létt á móti helsjúkri vænisýki í hugarfari alræðisins. Sama hugarfar ríkir einnig hjá nokkrum Íslendingum, sem telja alla sitja á svikráðum við sig.
Sagnfræði í skildagatíð

Undanfarna daga hefur Jón Sigurðsson forseti nokkrum sinnum verið dreginn til vitnis um galla evru og Evrópusambands. Vitringurinn Sturla Böðvarsson reið á vaðið og meginbloggarar hafa fylgt á brotinu. Túlka Ný Félagsrit frá miðri nítjándu öld gegn fyrirbærum í upphafi tuttugustuogfyrstu aldar. Ég held, að slíkt sé engan veginn rökrétt. Margt breytist á hálfri annarri öld. Auk þess fæst aldrei vit í umræðu um, hvað Jón hefði sagt, ef hann væri núna uppi. Sagnfræði er aldrei í skildagatíð. Andstæðingar Evrópu væru trúverðugri, ef þeir segðu, að Jón forseti hafi sagt þetta á miðilsfundi.
Tvíheppinn á einum degi

Var í morgun búinn að bíða á biðstofu í kortér eftir hálftíma meðferð í sjúkraþjálfun. Sá næsti á eftir mér var kominn. Í hroka mínum stóð ég upp og gekk út. Í útidyrunum sá ég trukk bakka inn í hliðina á bílnum mínum. Náði númerinu, fékk tjónaskýrslu og slepp skaðlaust. Var í gær búinn að kaupa nýjan bíl, þann stærsta og dýrasta á ævinni. Vegna fjarvistar manns fæ ég hann ekki afhentan fyrr en eftir helgi. Var því enn á gamla bílnum. Þannig var ég ekki á nýja bílnum í morgun og sá tjónið gerast. Er hægt að vera meira heppinn en tvöfalt á einum og sama deginum?
Hæstiréttur gætir samræmis

Hæstiréttur gætir samræmis í dómvenju. Hann sér um, að héraðsdómar fari ekki út af kortinu. Honum leizt ekki á, að tveir menn voru í héraðsdómi dæmdir í tveggja milljón króna sekt fyrir nauðgun. Rolandas Jancevicius og Arunas Bartakus gengu hrottalega fram, hæddust að konunni meðan þeir komu vilja sínum fram í biðskýli strætó. Sektin var helmingi hærri en sú upphæð, sem ritstjórar dagblaða eru dæmdir til að greiða fyrir að segja sannleikann um helztu slúbberta samfélagsins. Hæstiréttur lækkaði sektina niður 1,2 milljónir, svipað og ritstjórar eru látnir borga. Svona er Ísland í dag.
Dansað kringum Birnina

Ómar Ragnarsson, omarragnarsson.blog.is,hefur stungið upp á ódýrari aðferð og íslenzkri við gæzlu lofthelginnar. Hann vill kaupa Citation X eða Falcon 7X smáþotur, sem geta dansað kringum rússnesku birnina. Mannaðar íslenzkum flugmönnum. Þær er óvopnaðar, en geta kallað í orrustþotur frá Nató, þegar Rússarnir birtast. Borgaralegt eftirlitsflug á vegum Landhelgisgæzlunnar getur verið stöðugt árið um kring. Kostar samt miklu minna en að draga hingað franskar og aðrar vestrænar flugsveitir með höppum og glöppum. Ef menn meina eitthvað með þörf á eftirliti, er tillaga Ómars greinilega bezt.
Þú eitrar loftið mitt

Aukið farþegaflug auðþjóða étur upp allan ávinning af tilraunum til að draga úr útblæstri, sem veldur loftslagsbreytingum. Leyndarskýrsla á vegum nokkurra vestrænna flugmálstofnana kemst að þessari niðurstöðu. Menn haga sér eins og fíklar, þegar kemur að flugi, fara oft á ári í helgarferðir til útlanda. Ef skynsemi réði ferðinni, væri flug innan Evrópu skattlagt um 10.000 krónur á sæti, milli álfa um 20.000 krónur á sæti og einkaflug um 100.000 krónur á sæti. Þessar tölur eru komnar á blað hjá Evrópusambandinu. Þar velta menn fyrir sér að fara að gera eitthvað í þessum skandala þínum.
Minkarnir passa hænsnahúsið

Það er ekki von, að menn hafi mikið álit á Sameinuðu þjóðunum. Þar sitja Kúba, Sádi-Arabía, Kína og Sovétríkin í sérstakri mannréttindnefnd. Allt eru þetta ríki, sem kerfisbundið misþyrma mannréttindum. Þar sitja líka Pakistan, Sri Lanka, Gabon og Zambia, sem eru engu skárri en valdaminni til vondra verka. Mannréttindanefnd þessi var smíðuð á rústum fyrri nefndar, sem hafði orðið sér svo mikið til skammar, að hún var orðin aðhlátursefni. Nýja nefndin stefnir þráðbeint til sömu örlaga. Meirihluti sætanna í nýju nefndinni eru skipuð ríkjum, sem hata mannréttindi eins og pestina.
Í leynilegu gæzluvarðhaldi

Dæmi um eymd hefðbundinna íslenzkra fjölmiðla er mál háskólakennarans, sem nauðgaði dætrum sínum og vinkonum þeirra. Hann var búinn að vera í gæzlu löggunnar í nærri mánuð, án þess að hún teldi heppilegt að segja þjóðinni frá. Það var ekki fyrr en háskólinn leysti manninn frá störfum, að DV skúbbaði fréttinni eftir dúk og disk. Kannski ætlaði löggan aldrei að segja okkur frá manninum. Þetta sýnir, hversu vanhæfir fjölmiðlarnir eru til að segja okkur ekta fréttir. Þeir hirða það, sem spunakarlar löggunnar senda þeim í tölvupósti. Meira eða minna orðrétt. Og leita sjálfir að engu öðru.
Tala ekki lengur við vitni

Samkvæmt lýsingu Péturs Gunnarssonar á eyjan.is/hux/ verða lögreglufréttir til á þennan hátt: Spunakarl löggunnar skrifar lýsingu eftir yfirmanni, sem lýsir því sem undirmaður á vettvangi sagði yfirmanninum. Enginn þeirra lenti í atburðunum, sem lýst er. Maðurinn í bílslysinu, brunanum, ráninu talar ekki. Vitnið sjálft talar ekki. Notendur fjölmiðla fá bara illa gerða og mjög svo hagrædda frétt úr kerfinu. Réttar vinnureglur blaðamanna segja hins vegar, að blaðamenn verði sjálfir að tala við þá, sem lenda í fréttum. Samkvæmt þessu eru fjölmiðlar orðnir að málpípum stofnana með spunakarla.
Fjölmiðlar fjarlægjast heimildir

Pétur Gunnarsson, eyjan.is/hux/, bloggaði í gærkvöldi nánar um vinnubrögð á fjölmiðlum. Breytingin frá 2002 til 2007 felst í, að nú eru birtar í fjölmiðlum heilar og hálfar tilkynningar frá spunakörlum málsaðila úti í bæ. Blaðamenn taka við sendingum þeirra, “sem tala við þá sem tala við þá sem vita hvað gerðist og þess vegna fjarlægjast fréttirnar atburðinn. Þetta er breyting frá því sem var.” Ég efast ekki um, að þetta er rétt lýsing hjá Pétri. Nýju vinnubrögðin eru andsnúin góðri blaðamennsku og hljóta að grafa undan henni. En ég skil núna, hvers vegna málfar hefur hrunið í fjölmiðlum.
Nepótismi fjölskyldu guðs

Fjölskylda guðs á Íslandi er ætt Sigurbjörns Einarssonar, fyrrum biskups. Biskupsembættið gengur hér á landi í arf. Synir og tengdasynir ættarinnar hafa áratugum saman haft forgang að feitum embættum innan þjóðkirkjunnar og guðfræðideildar háskólans. Nepótismi ættarinnar er farinn að verða þjóðinni dýrkeyptur bókstaflega. Það kostar þjóðkirkjuna 42 milljónir króna að hafa tekið tengdasoninn Sigurð Arnarson fram yfir Sigríði Guðmarsdóttir sem prest í London. Sigríður stóð nær starfinu samkvæmt úrskurði Hæstaréttar. En Sigurður sótti skyldmenna-spillinguna til fjölskyldu guðs á Íslandi.
Hópur liggur undir grun

Morgunblaðið innleiddi þá hefð fjölmiðla, að birta ekki nöfn glæpamanna, heldur þrengja hóp hinna grunuðu. Þannig er núna sagt, að “háskólakennari” hafi nauðgað börnum sínum og öðrum börnum. Þar með sleppur samfélagið undan grun, sem beinist í staðinn að einum hóp manna. Hvers á sá hópur að gjalda? Mér hefur lengi fundizt þetta sérkennileg regla. Aðstæður geta að vísu verið þannig, að ekki sé hægt að birta nöfn. Til dæmis vegna hagsmuna barna glæpamannsins. En í slíkum tilvikum undantekningar er óráðlegt að klæða nafnleysið í þrengingu. Sem varpar grun á hóp manna í stað einstaklings.
Spunakarl les fréttir

Spunakarl álversins í Straumsvík, Jón Hannes Stefánsson, les fréttir hjá Ríkisútvarpinu. Sigrún Stefánsdóttir dagskrárstjóri, yfirmaður Jóns, vissi ekki af samhliða vinnu hans hjá Rio Tinto. Samkvæmt Fréttablaðinu í morgun lítur hún ekki “á þetta sem neitt mál”. Óðinn Jónsson fréttastjóri er hins vegar ósáttur. Athyglisvert er, að þessi sama Sigrún hefur sjálf verið spunakerling hjá lögreglunni. Hefur kennt henni að stjórna fjölmiðlum. Skilur ekki múrinn milli fréttamennsku sinnar og almannatengsla og sér þess vegna ekki múrinn hjá Jóni Hannesi. Svona drabbast fjölmiðlar í spuna.
Lögguvæðing fréttanna

“Lögreglan hefur innanhúss miklar almannatengsladeildir, sem skrifa að mestu leyti þær lögreglufréttir sem birtast í fjölmiðlum landsins nútildags.” Þetta segir Pétur Gunnarsson ritstjóri Eyjunnar í bloggi sínu, eyjan.is/hux/ í nótt. Mér brá, Pétur fylgist betur með fjölmiðlum dagsins en ég geri. Getur verið, að löggan skrifi fréttir í fjölmiðla? Skrifar þá Landsvirkjun fréttir fjölmiðla af umhverfi, orku og stóriðju? Skrifar þá forseti borgarstjóranr fréttir af borginni? Hafa fjölmiðlar afsalað hluta af starfsskyldu sinni til lygins hagsmunaaðila. Er það ekki lögregluríkið?
Aðkomulaus mýri og miðbær

Aðkoman að miðbænum er stærsta skipulagsverkefni borgarinnar. Miklabraut og Kringlumýrarbraut þurfa að hafa mislæg gatnamót án umferðarljósa. Rjúfa ber tengingu Miklubrautar og Lönguhlíðar, líklega með því að hafa Miklubraut í stokki. Milli Snorrabrautar og Njarðargötu þurfa að liggja reinar að og frá Hringbraut. Annars vegar að bílastæðum og bílastæðahúsum við nýja flug- og umferðarmiðstöð í nágrenni núverandi umferðarmiðstöðvar. Hins vegar í göng undir Skólavörðuholt í bílastæði neðanjarðar og bílastæðahús við Kvosina. Verðlaunaskipulag Vatnsmýrar tekur ekki á aðkomuvanda miðbæjar og mýrar.
Þórunn er aumasti ráðherrann

Þórunn Sveinbjarnardóttir er aumasti ráðherra ríkisstjórnarinnar og líklega allrar sögu landsins. Hún horfir ráðþrota á yfirgang Landsvirkjunar og annarra stórvirkjenda. Landsvirkjun ætlar að eyðileggja Þjórsárver í næsta hlaupi úr Bárðarbungu. Reykjanesbær ætlar að þurrka upp jarðhita á Reykjanesskaga og Hellisheiði, þannig að hann verði upp urinn eftir nokkra áratugi. Landsvirkjun virðir að vettugi eindregna andstöðu íbúa við virkjun neðri hluta Þjórsár. Og fer sínu fram með mútum og lögbrotum að sínum fyrra hætti. Þórunn virðist dotta yfir þessu öllu saman. Muldrar bara um ferli.
Ágangur ósvífinna Rússa

Valdajafnvægi hefur snögglega breytzt í Evrópu. Rússland gerist ósvífnara á fjölþjóðlegum vettvangi. Það er stefna Vladimír Pútíns. Hefur meðal annars margsinnis sent herþotur án leyfis í lofthelgi okkar. Í ljósi þessa ágangs þarf ég að endurskoða fyrri skoðun mína um gagnsleysi Nató. Við getum ekki sagt skilið við bandalagið meðan Rússland sýnir klærnar. Einnig er ástæða til að fagna frönsku flugsveitinni, sem hyggst verja landið næstu vikur. Við þurfum að vera í Nató til að fá hjálp gegn Rússum. Og kannski hættir bandalagið að reka stríð í öðrum álfum og snýr sér aftur að vörnum Evrópu.
Handónýt hönnun Vatnsmýrar

Smám saman er að koma í ljós, hversu víðáttuvitlaus var verðlaunahönnun Vatnsmýrar. Hún uppskar nærri einróma fögnuð á sínum tíma, ég skrifaði einn gegn henni. Nú hefur hinn “einangraði” borgarstjóri bætzt í hópinn. Komið hefur í ljós, að hönnunin gerir hvorki ráð fyrir umferðaræðinni Hlíðarfæti né Öskjuhlíðargöngum. Ekki heldur ráð fyrir flug- og umferðarmiðstöð í nágrenni núverandi umferðarmiðstöðvar. Þetta er því orðin handónýt hönnun, reglustrikuverk á flugvelli. Ekki er furða, þótt handónýtir borgarfulltrúar séu um það eitt sammála, að þessi handónýta hönnun Vatnsmýrar sé frábær.
Landsins mestu terroristar

Landsvirkjun ætlar að rústa heimsmerkri náttúru í næsta hlaupi undan gosi í Bárðarbungu í Vatnajökli. Hún ætlar að beina flaumnum í Þjórsárver, svo að vatnið fari ekki niður Þjórsá. Í því skyni hyggst hún veikja stífluna í Þúfuveri í sumar. Einnig losnar hún við tuðið út af Þjórsárverum, sem verða þá endanlega úr sögunni. Flóðið mundi eyða viðkvæmum verunum og andstöðunni við hækkun Norðlingaölduveitu. Þetta er hrikalegasta tilræðið við náttúru landsins frá upphafi Landsvirkjunar. Friðriks Sófusson og hirð hans í Landsvirkjun eru mestu terroristar landsins og eiga heima á Litla-Hrauni.
Dollarinn riðar og krónan með

Kínverska stjórnin á sífellt erfiðara með að halda handvirkt uppi verðgildi dollars. Hann hefur sigið undanfarið og gefur kínverskum útflytjendum minna í aðra hönd. Margir þeirra eru farnir að heimta samninga í evrum til að mæta frekara falli dollars. Þetta þrýstir upp verðgildi evru og þrýstir niður verðgildi dollars. Ef Kínverjar fara að selja dollarana, sem þeir eiga undir koddanum, er stutt í hrun gjaldmiðilsins. Þegar hrunið kemur, mun íslenzka krónan fylgja dollar. Hún er veik mynt eins og dollar og að auki viðkvæm fyrir spákaupmennsku. Hér væri himnaríki, ef við notuðum evru.
Skattskráin á vefnum

Við eigum að gera eins og Norðmenn og Ítalir, birta skattskrána á vefnum. Of feimið og flókið er að láta skrána liggja frammi nokkrar vikur. Opin skattskrá á vefnum eykur gegnsæi samfélagsins, stuðlar að lýðræði, veitir skattsvikurum aðhald, fækkar vinnukonuútsvörum. Við eigum líka að setja þjóðskrána á netið, fasteignaskrána og bifreiðaskrána. Það á ekki að vera einkamál, hvað menn segjast hafa í tekjur og hvað menn eiga. Leyndarstefna lokar þjóðfélaginu og stuðlar að ástandi, sem við höfum sé umhverfis Josef Fritzl í Amsetten í Austurríki. Við eigum í staðinn að reka opið þjóðfélag.
Farið ekki til Barcelona

Barcelona er þyngsta borg ferðamanna í Evrópu. Þjófar vaða uppi, meira eða minna í skjóli borgaryfirvalda. Peter Preston, útgáfustjóri Guardian og Observer, segir í dag frá að hafa þrisvar lent í klóm þeirra. Í eitt skipti tók hann þátt í að ýta bíl og var rændur á meðan. Í annað skiptið sprakk dekk á bíl hans af mannavöldum. Hann var rændur meðan hann sinnti dekkinu. Þetta minnti mig á, þegar ég kom fyrst til Barcelona með kvittum um að hafa borgað inn á hótelgistingu. Hótelið tók ekkert mark á því, setti mig á götuna, en hirti samt innágreiðsluna. Í Barcelona stela háir sem lágir.
Falsmyndir magna stríð

Sérgrein utanríkisstefnu Bandaríkjanna er að birta falsaðar myndir. Árið 2003 sýndi Colin Powell öryggisráði Sameinuðu þjóðanna falsaðar myndir af kjarnorkuvopnum í Írak. Sem ekki voru til. Síðan hafa Bandaríkin sýnt falsaðar myndir af slíkum vopnum í Íran. Nú síðast sýna þau falsaðar myndir af kjarnorkuvopnum í Sýrlandi. Bloggarar hafa tætt þessar myndir sundur og saman, sýnt fram á að þær eru tilbúningur úr Photoshop. Í öllum tilvikum er það leyniþjónustan CIA, sem falsar myndirnir. Ævinlega í þeim tilgangi að leiða rök að áhuga stjórnvalda á að ráðast inn í fleiri miðausturlönd.
Maðurinn með lambhúshettuna

Ýtti flíspeysunni og síðu nærbuxunum til hliðar, kastaði lambhúshettunni og hönzkunum. Í gærmorgun var múnderíng gönguferðanna hin sama og fyrir þremur mánuðum. Í gær var enn vetrarmorgunn, en í dag voru sumarmorgnar komnir með léttari klæðnaði. Um miðmorgun byrjaði nýtt líf, heiðskírt, sjö stig í hita og þrjú stig í vindi. Fór með hundinn út í Snoppu og Suðurnes. Tek fram, að ég á raunar ekki hund, er bara sendisveinn og bryti á Hótel Ömmu. Fólkið, sem við mættum, horfði grundsemdaraugum á mig. Var þetta maðurinn með lambhúshettuna eða var þetta ókunnugur. En svo þekktist ég á hundinum.